Document ID: 32002L0080

Id-Direttiva tal-Kummissjoni 2002/80/KE
tat-3 ta' Ottubru 2002
li tadatta il-progress tekniku għad-Direttiva tal-Kunsill 70/220/KEE dwar il-miżuri li għandhom jittieħdu kontra t-tniġġis ta' l-arja b'emissjonijiet minn vetturi bil-mutur
(Test b'relevanza għaż-ŻEE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri dwar l-approvazzjoni tat-tip ta' vetturi bil-mutur u l-karrijiet tagħhom [1], kif l-aħħar emendata mid-Direttiva tal-Kummissjoni 2001/116/KE [2], u b'mod partikolari l-Artikolu 13(2) ta' l-istess
Wara li kkunsidrat id-Direttiva tal-Kunsill 70/220/KEE tal-20 ta' Marzu 1970 dwar l-approssimazzjoni tal-liġijiet tal-Istati Membri li jitrattaw il-miżuri li għandhom jittieħdu kontra tniġġis ta' l-arja kkawżat minn emissjonijiet minn vetturi bil-mutur [3], kif l-aħħar emendata mid-Direttiva 2001/100/KE tal-Parlament Ewropew u tal-Kunsill [4] u b'mod partikolari l-Artikolu 5 tagħha.
Billi:
(1) Id-Direttiva 70/220/KEE hija waħda mid-Direttivi separati taħt il-proċedura ta' approvazzjoni tat-tip stabbilita bid-Direttiva 70/156/KEE.
(2) Id-Direttiva 70/220/KEE introduċiet metodu għall-ivverifikar tal-konformità ta' vetturi meta jkunu fis-servizz. It-tip ta' informazzjoni li fabbrikant għandu jiġbor u jisottometti bħala bażi għall-eżami mill-awtorità tal- approvazzjoni skond it-tip dwar jekk vettura tikkonformax mal-ħtiġijiet tad-Direttiva 70/220/KEE dwar il-perjodu ta' durabilità meħtieġ għandu jiġi stabbilit. Id-definizzjoni ta' vettura li tista' tiġi kunsidrata li tkun emittent periferali, fil-każ li kampjun rappreżentattiv tal-vetturi tat-tip huma soġġetti għall-ittestjar u analiżi statistika biex jikkonfermaw il-prestazzjoni ta' l-emissjonijiet tat-tip imsemmi, għandha tiġi kompletata.
(3) Miżuri tekniċi għall-approvazzjoni tat-tip, bħala unitajiet tekniċi separati, ta' konvertituri katalitiċi sotituttivi sabiex jiżguraw kemm il-prestazzjoni tagħhom f' dak li jirrigwarda l-emissjonijiet u, fejn xieraq, il-kompatibilità tagħhom mas-sistema dianjostika on-board (OBD) tal-vettura li għaliha huma disinjati, għandha tiġi ntrodotta. Miżuri sabiex jgħinu l-infurzar fl-Istati Membri, permezz ta' l-immarkar ta' konvertituri katalitiċi sostituttivi u konvertituri katalitiċi oriġinali sostituttivi u l-ippakkjar tagħhom, għandhom jiġu introdotti. Minbarra dan, rikjesta għall-informazzjoni addizzjonali sabiex takkompanja konvertituri katalitiċi sostituttivi li kienu manifatturati u introdotti għall-bejgħ fil-Komunità qabel l-introduzzjoni ta' din id-Direttiva għandha tiġi ntrodotta wkoll.
(4) Id-Direttiva 70/220/KEE introduċiet disposizzjonijiet għal sistemi OBD. Sabiex tiżgura li l-iżvilupp ta' komponenti sostituttivi li huma essenzjali għall-funzjonament korrett tas-sistema OBD ma jiġux ristretti min-nuqqas ta' disponibilità ta' l-informazzjoni pertinenti relatata mal-OBD, għandhom jiġu introdotti preskrizzjonijiet li jirrikjedu li l-fabbrikanti tal-vetturi jagħmlu disponibbli tali informazzjoni rilevanti għall-awtorità li tapprova t-tip.
(5) Il-ħtiġijiet tekniċi li jirrigwardaw listrateġiji tal- indikazzjoni ta' malfunzjoni huma ċarati b'tali mod illi malfunzjoni hija kkunsidrata li sseħħ jekk l-għatbien ta' l-OBD huma sorpassati jew jekk is-sistema tal-OBD mhix kapaċi li tissodisfa l-ħtiġijiet bażiċi ta' sorveljanza OBD ta' din id-Direttiva.
(6) Huwa ukoll neċessarju li jiġu ntrodotti modifiki speċifiċi għall-immaniġġjar ta' informazzjoni OBD sabiex taġixxi indipendentement mat-tħaddim tal-vettura permezz ta' petrol jew gass.
(7) Minħabba iż-żmien qasir sal-1 ta' Jannar 2003 minn meta tipi ġodda ta' vetturi li jaħdmu bil-gass għandhom ikunu mgħammra b' sistema OBD, huwa neċessarju li tiġi permessa l-approvazzjoni tat-tip ta' vetturi li jaħdmu bil-gass li jikkontjenu numru limitat ta' nuqqasijiet żgħar li jistgħu iseħħu fil-mument ta' l-approvazzjoni tat-tip jew qabel. L-awtorità li tagħti l-approvazzjoni tat-tip tista' tawtoriżża ukoll estensjoni għaċ-ċertifikat ta' l-approvazzjoni tat-tip għall-vetturi li diġa ingħataw l-approvazzjoni tat-tip f' każijiet fejn nuqqasijiet hum susegwentement misjuba fis-sistema tal-OBD f' vetturi li qegħdin diġa jintużaw. Tali estensjonijiet ma' jistgħux jiġu awtoriżżati jekk hemm nuqqas komplut ta' kapaċità ta' sorveljanza. Għandu jiġi speċifikat perjodu li fih tali nuqqasijiet li huma awtorizzati mill-awtorità li tagħti l-approvazzjoni tat-tip għandhom jiġu korreġġuti f' vetturi li jiġu manifatturati fil-futur.
(8) Id-Direttiva 70/220/KEE għandha tiġi aġġornata sabiex tirrifletti l-progress tekniku partikolarment id-definizzjonijiet il-ġodda tal-kodiċi tad-difetti dijagnostiċi l-iżjed standard, u l-kodiċi l-ġodda eksadeċimali kif ukoll l-istandard ISO 15031-6 u SAE standard J2012 li ġew aġġornati.
(9) Id-Direttiva 98/70/KE tal-Parlament Ewropew u tal-Kunsill tat-13 ta' Ottubru 1998 dwar il-kwalità tal-fuels tal-petrol u tad-diesel u li temenda d-Direttiva tal-Kunsill 93/12/KEE [5], kif emendata mid-Direttiva tal-Kumissjoni 2000/71/KE [6], tirrikjedi li l-fuels tal-petrol u d-diesel li jintużaw għall-magni li jinbiegħu fil-Komunità mill-1 ta' Jannuar 2005 ikollha kontenut massimu ta' kubrit ta' 50 mg/kg (partijiet għal kull miljun). Il-fuels ta' referenza użati għall-ittestjar ta' l-approvazzjoni tat-tip ta' vetturi kontra l-limiti ta' emissjoni applikabbli mis-sena 2005 għandhom jiġu ri-definiti sabiex jirreflettu f'mod aħjar, fejn applikabbli, il-kontenut ta' kubrit, aromatiċi u ossiġenu tal-fuels tal-petrol u diesel li għandhom ikunu disponibbli fis-suq mill-2005 u użati minn vetturi li għandhom sistemi avvanzati ta' kontroll ta' l-emissjoni jew tat-teknoloġija tal-magna bl-"injezzjoni diretta tal-gażolina".
(10) Għalhekk id-Direttiva 70/220/KEE għandha tiġi emendata biex taqbel ma' dan.
(11) Il-miżuri maħsuba f' din id-Direttiva huma konformi ma' l-opinjoni tal-Kumitat għall-Addattazzjoni għall-Progress Tekniku stabbilit mid-Direttiva 70/156/KEE,
ADOTTAT DIN ID-DIRETTIVA:
Artikolu 1
1. L-Artikolu 1 tad-Direttiva 70/220/KEE huwa sostitwit b' dan li ġej:
"Artikolu 1
Għall-iskop ta' din id-Direttiva:
(a) "vettura" tfisser kwalunkwe vettura kif mfissra fl-Anness II Sezzjoni A tad-Direttiva 70/156/KEE;
(b) "vettura mħaddma b'LPG jew NG" tfisser vettura mgħammra b' tagħmir speċifiku għall-użu tal-LPG jew NG fis-sistema tagħha ta' propulsjoni. Tali vettura LPG jew NG tista' tiġi disinjata u kostruwita bħala vettura bi fuel wieħed jew b'żewġ fuels;
(ċ) "vettura bi fuel wieħed" tfisser vettura li hija disinjata primarjament għall-tħaddim permanenti fuq LPG jew NG iżda jista' jkollha ukoll sistema tal-petrol għall-fini ta' l-emerġenza jew sabiex tinxtgħel il-magna biss, fejn it-tank tal-petrol ma jikkontjenix aktar minn 15 il-litru ta' petrol;
(d) "vettura b'żewġ fuels" tfisser vettura li tista' taħdem parti mill-ħin bil-petrol kif ukoll parti mill-ħin jew b' LPG jew bl-NG"
.
2. L-Annessi I, II, III, IX, IX(a), X, XI u XIII huma emendati skond l-Anness għal din id-Direttiva.
Artikolu 2
1. B' effett mill-1 ta' Lulju 2003, jekk il-vetturi huma konformi mal-ħtiġijiet tad-Direttiva 70/220/KEE, kif emendata minn din id-Direttiva, l-Istati Membri m'għandhomx:
(a) jirrifjutaw li jikkonċedu approvazzjoni tat-tip KE in segwitu ta' l-Artikolu 4(1) tad-Direttiva 70/156/KEE; jew
(b) jirrifjutaw li jikkonċedu approvazzjoni tat-tip nazzjonali; jew
(ċ) jipprojbixxu r-reġistrazzjoni, bejgħ jew dħul fis-servizz ta' vetturi, in segwitu ta' l-Artikolu 7 tad-Direttiva 70/156/KEE.
2. Jekk tip ġdid ta' vettura ifalli milli jikkonforma mad-disposizzjonijiet tad-Direttiva 70/220/KEE, kif emendata minn din id-Direttiva, b' effett mill-1 ta' Lulju 2003, l-Istati Membri ma jistgħux jikkonċedu aktar:
(a) approvazzjoni tat-tip KE in segwitu tal-Artikolu 4(1) tad-Direttiva 70/156/KEE; jew
(b) approvazzjoni tat-tip nazzjonali.
Madankollu, Stati Membri jistgħu jkomplu jikkonċedu l-approvazzjonijiet tat-tip imsemmija fl-ewwel subparagrafu fejn japplika l-Artikolu 8(2) tad-Direttiva 70/156/KEE.
3. Jekk il-vetturi jonqsu milli jikkonformaw mad-disposizzjonijiet tad-Direttiva 70/220/KEE, kif emendata minn din id-Direttiva, l-Istati Membri għandhom:
(a) jikkunsidraw ċertifikati ta' konformità li jakkumpanjaw vetturi ġodda in segwitu tad-Direttiva 70/156/KEE bħala mhux aktar validi għall-fini tal-Artikolu 7(1) ta' dik id- Direttiva; u,
(b) jirrifjutaw ir-reġistrazzjoni, bejgħ jew dħul fis-seħħ ta' vetturi ġodda li mhumiex akkumpanjati minn ċertifikat validu ta' konformità in segwitu tad-Direttiva 70/156/KEE, bl-eċċezzjoni fejn jiġu nvokati d-disposizzjonijiet ta' l-Artikolu 8(2) tad-Direttiva 70/156/KEE.
4. Il-paragrafu 3 għandu japplika b' effett mill-1 ta' Jannar 2006 għal:
(a) vetturi fil-kategorija M bl-eċċezzjoni ta' vetturi li l-massa massima tagħhom taqbeż l-2500 kg; u
(b) vetturi f' kategorija N1 klassi I.
Il-paragrafu 3 għandu japplika b' effett mill-1 ta' Jannar 2007 għall-:
(a) vetturi fil-kategoriji Nl klassijiet II u III, kif mfissra fit- tabella f'sezzjoni 5.3.1.4. ta' l-Anness I tad-Direttiva 70/220/KEE; u
(b) vetturi fil-kategorija M li l-massa massima tagħhom teċċedi l-2500 kg.
Artikolu 3
1. B' referenza għall-konvertituri katalitiċi sostituttivi ġodda ntiżi sabiex jitwaħħlu f' vetturi li ngħataw l-approvazzjoni tat-tip in konformità mad-Direttiva 70/220/KEE, kif emendata minn din id-Direttiva, b' effett mill-1 ta' Lulju 2003, Stati Membri m'għandhomx:
(a) jirrifjutaw li jikkonċedu approvazzjoni tat-tip tal-KE in segwitu tal-Artikolu 4(1) tad-Direttiva 70/156/KEE; jew
(b) jiprojbixxu l-bejgħ tagħhom u l-istallazzjoni fuq vettura.
2. B' effett mill-1 ta' Lulju 2003, l-Istati Membri m'għandhomx jikkonċedu aktar approvazzjoni tat-tip KE in segwitu tal-Artikolu 4(1) tad-Direttiva 70/156/KEE jew għal konvertitur katalitiku ta' sostituzzjoni ġdid jekk ma jkunx ingħata l-approvazzjoni tat-tip skond id-Direttiva 70/220/KEE, kif emendata minn din id-Direttiva.
3. L-Istati Membri għandhom ikomplu jippermettu l-bejgħ u l-istallazzjoni ta' konvertituri katalitiċi ġodda sostituttivi, li għalihom l-approvazzjoni tat-tip bħala unità teknika separata kienet konċessa qabel id-dħul fis-seħħ tad-Direttiva, għall-vetturi li diġà qegħdin jintużaw.
Artikolu 4
Qabel l-1 ta' Lulju 2005, il-fabbrikanti għandhom jieħdu l-passi sabiex jipprovdu informazzjoni addizzjonali jew direttament sal-punt tal-bejgħ jew lil kwalunkwe distributur, li tkopri il-konvertituri katalitiċi ġodda sostituttivi kollha li kienu introdotti għall-bejgħ fl-UE qabel id-data tad-dħul fis-seħħ ta' din id-Direttiva u li altrimenti mhumiex konformi mal-ħtiġijiet stipulati fid-Direttiva tal-Kummissjoni 98/77/KE [7].
L-informazzjoni addizzjonali msemmija fl-ewwel paragrafu għandha tkun konformi mal-kundizzjonijiet li jinstabu fis-sezzjoni 7 ta' l-Anness XIII ta' din id-Direttiva.
Artikolu 5
Mid-data tad-dħul fis-seħħ ta' din id-Direttiva, il-disposizzjonijiet dettaljati f' sezzjoni 7 ta' l-Anness I għad-Direttiva 70/220/KEE, kif emendata b' din id-Direttiva, b' referenza speċifika għall-konformità ta' vetturi li diġà qegħdin jintużaw, għandha tapplika għall-vetturi li ngħataw l-approvazzjoni tat-tip skond il-ħtiġijiet tad-Direttiva 701220/KEE, kif emendata mid-Direttiva 98/69/KE tal-Parlament Ewropew u tal-Kunsill [8] jew Direttivi sussegwenti ta' emenda.
Artikolu 6
1. L-Istati Membri għandhom jadottaw u jippubblikaw, qabel l-31 ta' Mejju 2003, id-disposizzjonijiet neċessarji sabiex jikkonformaw ma din id-Direttiva. Huma għandhom jinfurmaw minnufih lill-Kummissjoni dwar dan.
Huma għandhom japplikaw dawn id-disposizzjonijiet b' effett mill-1 ta' Ġunju 2003.
Meta l-Istati Membri jadottaw dawn il-miżuri, huma għandhom jikkontjenu referenza għal din id-Direttiva jew ikunu akkompanjati minn tali referenza fl-okkażjoni tal-pubblikazzjoni uffiċjali tagħhom. Il-proċedura għal tali referenza għandha tkun adottata mill-Istati Membri.
2. L-Istati Membri għandhom jikkomunikaw lill-Kummissjoni, t-testi tad-disposizzjonijiet ewlenin tal-liġi nazzjonali li huma jadottaw fil-qasam regolat minn din id-Direttiva.
Artikolu 7
Din id-Direttiva għandha tidħol fis-seħħ fit-tielet jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 8
Din id-Direttiva hija indirizzata lill-Istati Membri.
Magħmula fi Brussel, fit-3 ta' Ottubru 2002.

Labels: 7
8
15
20